Polisie veroordeel ‘geen werk’-versoek vir Bozwana gedenkdiensDie motor waarin Wandile Bozwana geskiet is. Foto: SAPD Kapt. Paul Ramaloko, woordvoerder van die polisie, het gesê dit het onder hulle aandag gekom dat gemeenskapslede onder dwang geplaas word om nie Donderdag te gaan werk nie. Dit is glo ter ere van die gedenkdiens van Bozwana, wat Vrydag in sy motor in Pretoria doodgeskiet is. Bozwana was voorheen ŉ kaptein in die polisie, maar het later die polisiemag verlaat en die sakewêreld betree. Sedert sy dood het talle bewerings aan die lig gekom van sy bedenklike betrokkenheid by provinsiale en plaaslike regeringstenders. “Hierdie beroep op die gemeenskap is roekeloos,” het Ramaloko gesê “Ons is almal hartseer [oor Bozwana se afsterwe]. In dieselfde asem is daar geen rede hoekom dit nie ŉ gewone werksdag soos altyd behoort te wees nie.” Hy het die gemeenskap gerusgestel dat die polisie in die provinsie sal verseker dat almal hul normale roetine Donderdag kan volg sonder enige vrees dat hulle beseer of benadeel sal word. Genl.maj. Jacob Tsumane, die provinsiale polisiekommissaris, het sy medelye aan Bozwana se familie betuig.